《甲寅元旦早朝诗二首 其二》
明代·李孙宸

柳外珂鸣紫陌尘，班齐玉笋拜枫宸。芙蓉露擢金茎晓，阊阖天开玉烛新。

朔雪渐消梅萼暖，条风初入柏尊春。萧韶九奏传仙乐，曲度云中听未真。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。